Alueiden komitean lausunto aiheista:

- "Ehdotus: Neuvoston asetus riisialan yhteisestä markkinajärjestelystä", ja

- "Ehdotus: Neuvoston asetus tukijärjestelmästä tiettyjen peltokasvien viljelijöille annetun asetuksen (EY) N:o 1251/1999 muuttamisesta riisin sisällyttämiseksi kyseiseen järjestelmään"

(2001/C 144/03)

ALUEIDEN KOMITEA, joka

ottaa huomioon neuvoston asetuksen riisialan yhteisestä markkinajärjestelystä (KOM(2000) 278 lopullinen - 2000/0151 CNS),

ottaa huomioon neuvoston asetuksen tukijärjestelmästä tiettyjen peltokasvien viljelijöille annetun asetuksen (EY) N:o 1251/1999 muuttamisesta riisin sisällyttämiseksi kyseiseen järjestelmään (KOM(2000) 278 lopullinen - 2000/0152 CNS),

ottaa huomioon talous- ja sosiaalikomitean 19. lokakuuta 2000 antaman lausunnon aiheesta (CES 1200/2000),

ottaa huomioon neuvoston 19. kesäkuuta 2000 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 13. kesäkuuta 2000 tekemän päätöksen antaa lausunnon valmistelu valiokunta 2:n "maatalous, maaseudun kehittäminen, kalatalous" tehtäväksi,

ottaa huomioon valiokunta 2:n lokakuun 25. päivänä 2000 hyväksymän lausuntoluonnoksen (CdR 346/2000 rev. 1), jonka esittelijä oli Nicette Aubert, Provence-Alpes-Côte d'Azurin aluevaltuutettu (F, PSE),

hyväksyi 13.-14. joulukuuta 2000 pitämässään 36. täysistunnossa (14. päivän kokouksessa) seuraavan lausunnon.

Alueiden komitea

1. on komission kanssa samaa mieltä siitä, että nykyiset riisimarkkinat ovat epätasapainoiset ja että interventiovarastot kasvavat jatkuvasti aiheuttaen joka vuosi yhä enemmän kustannuksia. Komitea ei kuitenkaan usko, että komission esittämillä ratkaisuilla pystytään tasapainottamaan markkinoita. Komitea onkin huolissaan unionin riisintuotannon elinkelpoisuudesta,

2. korostaa, ettei riisinviljely ole rinnastettavissa muihin viljoihin, sillä vaikka riisintuotanto on viljoja mittavampaa, sen tuotantokustannukset ovat huomattavasti korkeammat kuin viljojen. Riisin sisällyttäminen yleiseen peltokasvijärjestelmään saattaisi olla ajan myötä haitaksi alalle. Vaikka riisinviljely on koneistettua, siinä tarvitaan alan erikoisluonteen vuoksi muihin viljalajeihin verrattuna eniten työvoimaa. Riisin sisällyttäminen yleiseen peltokasvijärjestelmään saattaisi olla ajan myötä haitaksi alalle. Vaikka riisinviljely on koneistettua, siinä tarvitaan alan erikoisluonteen vuoksi muihin viljalajeihin verrattuna eniten työvoimaa,

3. pitää käsittämättömänä, että keinokastelua edellyttävää maissia kohdellaan poikkeavasti, mutta poikkeuskohtelu ei kuitenkaan kosketa riisiä, jonka tuotantokustannukset ovat vähintään yhtä korkeat kuin maissin ja joka vaikuttaa ratkaisevasti eurooppalaisten viljelyalueiden ympäristöön ja maankäyttöön ja sitä myöten väestön elinolosuhteisiin,

4. toteaa, että interventiohintajärjestelmän lakkauttaminen pelkällä riisialalla heikentäisi riisinviljelijöiden asemaa teollisuuteen nähden hintoja määriteltäessä. Komissiokin myöntää, että interventiohinta on aina toiminut markkinoiden tavoitehintana. Riisintuottajat ovat joutuneet turvautumaan viime vuosina interventiojärjestelmään ennemminkin heille epäedullisten kansainvälisten sopimusten kuin omien toimiensa takia. Lisäksi pinta-alatuen korottaminen 63 euroon tonnilta ei riitä pitämään viljelijöiden tulotasoa ennallaan ja estämään konkursseja,

5. pitää Euroopan riisituotannon säilymisen kannalta viisaampana neuvotella uudet kiinteät tuontitullit ennen riisin interventiohintajärjestelmän lakkauttamista ja lykätä uudistuksia, kunnes kansainvälisten osapuolten kesken on saavutettu yhteisymmärrys uusista kiinteistä tuontitulleista, etenkin kun kansainvälisten neuvotteluiden avaamisesta EU:n keskeisten kauppakumppaneiden kanssa ja niiden tuloksesta ei ole minkäänlaista varmuutta,

6. pitää komission pelkoa riisin viljelyalan lisääntymisestä perusteettomana kuten TSK:kin lausunnossaan. Tämäntyyppisen viljelyn edellytykset ja vaadittu erityiskoneistus estää siirtymisen vaihtoehtoviljelmiin. Perinteiset riisinviljelyalueet ovatkin enimmäkseen matalia marskimaita, joiden pinnalta vesi valuu heikosti, tai merenpohjasedimenteistä muodostuneita jokivarsien tulvamaita, joiden pohjavesi on vahvasti suolapitoista. Marskimaiden ongelmana on vedellä kyllästyminen, ja jokivarsien tulvamaat kärsivät suolapitoisuudesta, minkä vuoksi niillä voidaan viljellä ainoastaan riisiä. Maan peittäminen vedellä on toisaalta välttämätöntä, jotta estetään pohjavesikerroksen kohoaminen ja suolan imeytyminen savihiukkasiin, mikä aiheuttaa niiden hajoamisen, eli maa-aines menettää kiinnevoimansa ja lajitekoostumuksensa, jolloin se on kaikenlaiseen viljelykseen kelpaamatonta. Maataloudellisesti katsoen kesannointi ei sovellu riisinviljelyyn, ja monilla nykyisillä viljelyalueilla se voi jopa aiheuttaa vakavia ympäristöongelmia,

7. pitää talous- ja sosiaalikomitean tapaan epämääräisenä komission ehdotusta yksityisen varastoinnin sisällyttämisestä niiden toimenpiteiden joukkoon, joihin viljan hallintokomitean turvautuu huomattavan ja pitempiaikaisen hintojen nousun tai laskun aikana. Kyseessä on erittäin yleisluonteinen valinnainen säännös, joka voitaisiin sijoittaa yleisiin säännöksiin, kuten muiden YMJ:den yhteydessä on tehty, eikä suinkaan yhteismarkkinoita koskevaan osastoon. Komissio ei sitä paitsi ole varannut rahoitusselvityksessään yksityiseen varastointiin lainkaan määrärahoja. Alueiden komitea kehottaa komissiota selventämään ja konkretisoimaan, mitä se tarkoittaa yksityisen varastoinnin tuella kriisitapauksessa,

8. korostaa, että varmennettujen siementen käyttöpakko nostaa kustannuksia tarpeettomasti ja hyödyttää ainoastaan siementen toimittajia. Osa viljelijöiden käyttämistä siemenistä on aina varmennettuja, osa viljelijän omasta tuotannostaan valitsemia siemeniä, koska siementiheys riippuu istutusajankohdan lämpötilasta,

9. huomauttaa kuitenkin, että riisintuotannolla on Etelä-Euroopan alueilla tärkeä tehtävä taloudellisen toiminnan ja työpaikkojen säilyttämisen kannalta. Lisäksi viljelyalat ovat usein pieniä tai keskisuuria ja joissain tapauksissa, kuten Espanjassa, Portugalissa ja Kreikassa, tilat ovat erittäin pieniä, monesti alle 10 hehtaaria. Riisinviljely muodostaa näille pientuottajille pääosan heidän maataloustuloistaan. Ilman interventiohintajärjestelmää heidän tilojensa elinkelpoisuus on vaakalaudalla,

10. katsoo, että riisinviljely on tärkeä tekijä Etelä-Euroopan tiettyjen alueiden kosteikkojen suojelussa, sillä se auttaa osaltaan säilyttämään ekosysteemin, joka turvaa alueelle tyypillisen rikkaan ja omaperäisen, riisinviljelyn yhteydessä kehittyneen kasviston ja eläimistön. Kosteikkojen säilyttämisellä taataan riisinviljelyalueiden ainutlaatuisten maisemien suojelu,

11. pitää ratkaisevan tärkeänä, että komissio aikoo vähentää tullimaksujen muutosten takia riisin tuontia 25000 tonnilla sekä vähentää yhteisön tuotantoa saman verran kesannoinnin avulla. Alueiden komitea ei pidä odotettua mutta epävarmaa lopputulosta riittävänä perusteena sellaisten toimenpiteiden hyväksymiselle, jotka saattaisivat vaarantaa tämän muiden viljalajien tuotantoon verrattuna marginaalisen tuotantoalan, joka on kuitenkin välttämätön Etelä-Euroopan tiettyjen alueiden talouden, ympäristön ja maiseman tasapainon kannalta.

Bryssel 14. joulukuuta 2000.

Alueiden komitean

puheenjohtaja

Jos Chabert